કહે છે કે સત્ય કલ્પના કરતાં પણ વધારે વિચિત્ર હોય છે. વિશાલ ભારદ્વાજે લખેલી અને મેઘના ગુલઝારે ડિરેક્ટ કરેલી ‘તલવાર’માં જે પેશ કરાયું છે એને જો સાચું માનીએ તો સત્ય માત્ર વિચિત્ર જ નહીં; બિહામણું, ઘૃણાસ્પદ, ક્રૂર અને આપણને અંદરથી ખળભળાવી મૂકે એવું પણ હોય છે. ૨૦૦૮માં નોઇડામાં થયેલા આરુષી-હેમરાજ ડબલ મર્ડર કેસમાં કલ્પનાના રંગો પૂરીને ડિરેક્ટર મનીષ ગુપ્તાએ આ જ વર્ષે ‘રહસ્ય’ નામની અફલાતૂન સસ્પેન્સ થિþલર ફિલ્મ બનાવી હતી, પરંતુ વિશાલ ભારદ્વાજ અહીં આપણને આ હાઇપ્રોફાઇલ કેસની તપાસની પાછળની બાજુએ લઈ ગયા છે, જે અત્યંત કદરૂપી છે. અહીં જ આ ફિલ્મ હુ ડન ઇટ એટલે કે ખૂન કોણે કર્યુંના સવાલથી પણ આગળ નીકળી જાય છે અને આપણને વિચારતા કરી મૂકે છે.